נאומה של השרה להגנת הסביבה בכנס האקלים של "הארץ" אתמול נקטע על ידי מוחים נגד המהפכה המשפטית. עוד לפני כן היא ניסתה להסביר כי "החברות והיזמים אינם מכשול שיש לסלק". היום תיפגש סילמן לראשונה עם נציגים מארגוני הסביבה
השרה להגנת הסביבה עידית סילמן, רק נכנסה לתפקיד וכבר נדמה שמסמנת סדרי עדיפויות ומאותתת לארגוני הסביבה על סדר יומה המקצועי. לאחר חודשיים שבהם נפגשה עם בכירים מהתעשייה ברחבי הארץ, הערב (רביעי) תפגוש לראשונה נציגים מארגוני הסביבה בירושלים. "חשוב לי לומר שאני מודעת לתדמית של השוטר שדבקה בנו במהלך השנים. הרגולטור שרודף לעיתים אחרי יזמים, תעשיינים וחברות", אמרה אתמול במסגרת כנס האקלים שקיים עיתון "הארץ", באוניברסיטת בן גוריון שבנגב. "המסר שיוצא היום לאותם יזמים תעשיינים וחברות הוא חד וברור, אני רואה בכם שותפים לדרך, ולא מכשול שיש לסלק", הבהירה. בדבריה כיוונה לתפקיד המשרד להגנת הסביבה שמתוקף סמכותו יכול לקנוס את התעשיות המזהמות, דבר שלטענת ארגוני סביבה קורה מעט מדי. סילמן המשיכה וסיפרה כי בתקופה שבה היא מכהנת כשרה, הספיקה לפגוש רבים מבכירי התעשייה, "בפגישות ובסיורים לאורכה ולרוחבה של הארץ. ראיתי אנשי חזון, דיברתי עם מנהלים המפרנסים אלפי משפחות", שיתפה. הנאום של סילמן היה הראשון מול ארגוני סביבה ופעילים חברתיים. אלא שכבר מרגע שעלתה לבמה קמו מפגינים שמחו נגד המהפכה המשפטית ושיבשו את נאומה. המפגינים צעקו "בושה" והיא הפסיקה שוב ושוב את דבריה, ולבסוף, הפסיקה וביקשה לסיים את נאומה, אף לבסוף נאלצה לרדת. "אני אומרת לכם בדיוק את מה שאמרתי להם, עבודה משותפת היא המפתח למציאת פתרונות חכמים לאתגרים וצרכים סביבתיים, של המאה ה-21", תכננה סילמן לומר לקהל, אולם ירדה מהבמה. "הטכנולוגיות החדשניות והפיתוחים החכמים ובעיקר הזינוק במודעות הציבורית שאין ספק שחייבים לחזק יוצרים חלון הזדמנויות שאסור להחמיץ". דברים דומים אמרה השרה בכנס "סביבה 2050" שהתקיים לפני כחודש במלון הילטון שבתל אביב. מדובר היה באירוע הראשון בהשתתפותה במסגרת התפקיד ובנאום ראשון כשרה. היא בחרה בקהל של מאות בכירים מהתעשייה, יזמים וחברות במשק, כמעט ללא נציגות של ארגוני הסביבה. בכנס, אותו סיקרנו בהרחבה, היא לחצה יד עם בכירי "כיל", ערכה היכרות עם מנכ"ל קצא"א ובסיום האירוע נציג ממשרדה השתתף בפאנל עם סמנכ"ל הקיימות של מפעל "נשר" שבימים אלה המרד מנהל נגדו הליכי אכיפה. לאחר פניית "שקוף", לשרה, היא פינתה מזמנה בכנס ויצאה לדבר עם ארגוני הסביבה שקיימו מחאה בחוץ. "יש לנו חברות שהן נמצאות במדינת ישראל והן מספקות תשתית אנרגטית והרבה דברים כאלה ואחרים", אמרה לפעילים ששאלו אותה מדוע היא משתתפת באירוע במימון חברות מזהמות. "אנחנו נשמח גם לדבר עליהם ולהראות מה הם עושים ולכן אנחנו באמת נמצאים כאן כדי לשמור על האיזונים האלה וכל מי שמזמין אותנו לכל כנס אנחנו נבוא". סילמן חילקה את מספר הטלפון שלה והזמינה את הפעילים אל לשכתה.  מסר דומה אמרה סילמן ל"שקוף", כשבחרה להשתתף בכנס במימון חברות המזהמות: "אנחנו אמורים לעבוד ביחד", אמרה. "בטח אני, מי ששומרת על הסביבה, אמורה לשמור על האיזונים והבלמים עם כל אחד, עם ארגוני הסביבה, עם התעשיות, עם האנרגיות המתחדשות, אנחנו באנו להיות שומרי הסף, ונשתדל לעשות את זה בצורה הטובה ביותר".  לפגישה עם השרה סילמן יגיעו יותר מ-50 נציגים, מנכ"לים ואנשי קשר עם הממשל, בהם בין היתר אדם טבע ודין, החברה להגנת הטבע, מכון ערבה, גרינפיס, שומרי הבית, מגמה ירוקה, הורים למען האקלים.  ניר גירון, סמנכ"ל תחום אקלים וקהילה בארגון "חיים וסביבה", ארגון תשתית ל- 140 ארגוני סביבה אמר כי "לחצנו לא מעט כדי לגרום לפגישה לקרות, נכנסו אנשי מקצוע חדשים ללשכה של השרה, חשוב שנכיר אותם, שנבסס את התקשורת שבין הלשכה והארגונים".  בארגונים מדווחים שזו הפגישה הראשונה בפורמט הזה, מאז נכנסה לתפקיד קיימה מפגשים ספורים עם נציגים באופן אקראי, כמו למשל בעת סיור בנושא שריפות פסולת, הגיעו נציגי ארגונים, וכן שיחות טלפון מזדמנות. "אבל זו הפגישה הרשמית הראשונה שמאורגנת כמכלול התנועה הסביבתית". הנושאים שעל הפרק, חוק האקלים ומשבר האקלים, קצא"א, חוק ההסדרים, מדיניות פסולת, השלכות השינויים המשפטיים על הסביבה. "מספר ארגונים ביקשו להעלות את הנושא של נשר אני מקווה שזה יעלה". 